Author: martin
Last saved by: spano
Company: Úrad vlády SR

Predkladacia správa

Finančné memorandum Programu podpory Spoločenstva v oblasti jadrovej bezpečnosti na rok 2003 pre Slovensko sa predkladá na základe uznesenia vlády SR č. 600 z 9. augusta 2000. Povinnosť jeho predloženia vyplýva aj zo Všeobecnej koordinačnej smernice pre zahraničnú pomoc a Smernice k príprave a realizácii programu PHARE, ktorá bola schválená uznesením vlády SR č. 55 z 15. januára 2002.
 
Finančné memorandum Programu podpory Spoločenstva v oblasti jadrovej bezpečnosti na rok 2003 pre Slovensko je súčasťou aktivít predvstupovej pomoci poskytovanej Slovenskej republike zo strany Európskej únie 

Finančná podpora Európskej únie v rámci tohto programu v roku 2003 predstavuje pre Slovensko 855 000 € (35 mil. Sk pri kurze 41 SKK/1€). Konečný termín kontrahovania je stanovený na 30. novembra 2005 a konečný termín vyplácania prostriedkov na 30. novembra 2006.

Finančná alokácia je súčasťou horizontálneho programu, ktorého všeobecným cieľom je  prispieť k zlepšeniu jadrovej bezpečnosti v jednotlivých kandidátskych krajinách.  Špecifickým cieľom je zaistiť pri všetkých projektoch, ktoré sú súčasťou tohto horizontálneho programu, aby ich realizáciou bola dosiahnutá taká trvalá udržateľnosť výsledkov projektu, ktorým sa zabezpečí vysoká úroveň jadrovej bezpečnosti. 

V rámci realizácie finančného memoranda ide o projekt týkajúci sa oblasti budovania inštitúcií pod názvom „Technická pomoc Slovenskej republike pri vzniku Národnej agentúry pre disponovanie s rádioaktívnym odpadom“. Cieľom je zlepšenie riadenia rádioaktívneho odpadu na Slovensku prostredníctvom vzniku národnej agentúry s právnym postavením, kompetenciami a finančnými zdrojmi, ktoré sú porovnateľné s podobnými agentúrami v EÚ.

Začiatkom decembra 2002 Európska komisia oznámila národnému koordinátorovi zahraničnej pomoci zámer vytvoriť horizontálny program jadrovej bezpečnosti na rok 2003. Na základe výzvy národného koordinátora zahraničnej pomoci, prípravu projektov jadrovej bezpečnosti v rámci programovania PHARE 2003 zabezpečil Úrad jadrového dozoru. Po viacnásobných konzultáciách so zástupcami Európskej komisie bola národným koordinátorom zahraničnej pomoci záverečná verzia projektu predložená Európskej komisii do Bruselu v apríli 2003. Riadiaci výbor PHARE Európskej komisie ich schválil na svojom zasadnutí v októbri 2003. 

Predkladaný materiál je prekladom predmetného finančného memoranda. V prílohe je anglická verzia dokumentu, ktorej znenie je záväzné.